b'\n_START_ARTICLE_\nAlytaus miesto savivaldyb\xc4\x97s taryba\n_START_PARAGRAPH_\nAlytaus miesto savivaldyb\xc4\x97s taryba \xe2\x80\x93 Alytaus miesto savivaldyb\xc4\x97s bendruomen\xc4\x97s atstovaujamoji savivaldos institucija, atsakinga u\xc5\xbe savivaldos teis\xc4\x97s, savo funkcij\xc5\xb3 ir bendruomen\xc4\x97s i\xc5\xa1kelt\xc5\xb3 u\xc5\xbedavini\xc5\xb3 \xc4\xafgyvendinim\xc4\x85 bendruomen\xc4\x97s interesais savivaldyb\xc4\x97s teritorijoje. Taryba renkama ketveriems metams visuotiniuose, slaptuose, laisvuose ir lygiuose rinkimuose pagal Lietuvos Respublikoje registruot\xc5\xb3 politini\xc5\xb3 partij\xc5\xb3 pateiktus kandidat\xc5\xb3 s\xc4\x85ra\xc5\xa1us. Rink\xc4\x97jai \xe2\x80\x93 savivaldyb\xc4\x97s teritorijos gyventojai, gali keisti kandidat\xc5\xb3 eil\xc4\x99 s\xc4\x85ra\xc5\xa1e, penkiems kandidatams suteikdami pirmumo balsus._NEWLINE_Taryb\xc4\x85 sudaro 27 tarybos nariai. Naujai i\xc5\xa1rinktos tarybos nario \xc4\xafgaliojimai prasideda, o ankstesn\xc4\x97s kadencijos tarybos nario \xc4\xafgaliojimai baigiasi nuo tos dienos, kuri\xc4\x85 naujai i\xc5\xa1rinkta taryba susirenka \xc4\xaf pirm\xc4\x85j\xc4\xaf pos\xc4\x97d\xc4\xaf._NEWLINE_Per du m\xc4\x97nesius nuo pirmojo naujai i\xc5\xa1rinktos savivaldyb\xc4\x97s tarybos pos\xc4\x97d\xc5\xbeio su\xc5\xa1aukimo dienos turi b\xc5\xabti i\xc5\xa1rinktas savivaldyb\xc4\x97s meras, paskirti mero pavaduotojas ir savivaldyb\xc4\x97s administracijos direktorius, sudaryti tarybos komitetai ir tarybos kolegija. Savivaldyb\xc4\x97s tarybos veiklos tvark\xc4\x85 ir formas nustato Vietos savivaldos \xc4\xafstatymas ir savivaldyb\xc4\x97s tarybos veiklos reglamentas._NEWLINE_Savivaldyb\xc4\x97s taryba savo \xc4\xafgaliojimus \xc4\xafgyvendina kolegialiai savivaldyb\xc4\x97s tarybos pos\xc4\x97d\xc5\xbeiuose. Tarybos pos\xc4\x97d\xc5\xbeiams klausimus rengia komitetai bei komisijos savo pos\xc4\x97d\xc5\xbeiuose, tarybos nari\xc5\xb3 frakcijos bei savivaldyb\xc4\x97s administracija. Taryba svarstomais klausimais priima sprendimus ir kontroliuoja j\xc5\xb3 \xc4\xafgyvendinim\xc4\x85._NEWLINE_Savivaldyb\xc4\x97 yra Lietuvos savivaldybi\xc5\xb3 asociacijos nar\xc4\x97.\n_START_SECTION_\nIstorija\n_START_PARAGRAPH_\nAlytui Magdeburgo teis\xc4\x97s suteiktos 1581 m. bir\xc5\xbeelio 15 d. Miestie\xc4\x8diai \xc4\xafgijo teis\xc4\x99 rinkti magistrat\xc4\x85 ir suolinink\xc5\xb3 kolegij\xc4\x85. Lietuvos didysis kunigaik\xc5\xa1tis i\xc5\xa1 miestie\xc4\x8di\xc5\xb3 pasi\xc5\xablyt\xc5\xb3 kandidat\xc5\xb3 skirdavo vait\xc4\x85, kuris mieste tur\xc4\x97jo auk\xc5\xa1\xc4\x8diausi\xc4\x85 vald\xc5\xbei\xc4\x85 ir kartu su suolinink\xc5\xb3 kolegija sprend\xc4\x97 baud\xc5\xbeiam\xc4\x85sias bylas. Magistratas, kur\xc4\xaf sudar\xc4\x97 burmistrai ir tar\xc4\x97jai, tvark\xc4\x97 miesto reikalus. 1776 m. Abiej\xc5\xb3 Taut\xc5\xb3 Respublikos seimas panaikino daugelio Lietuvos miest\xc5\xb3 savivald\xc4\x85. 1791\xe2\x80\x931792 m. miestie\xc4\x8diai m\xc4\x97gino atkurti savivald\xc4\x85, ta\xc4\x8diau valdovas nesuteik\xc4\x97 privilegijos._NEWLINE_Po tre\xc4\x8diojo Abiej\xc5\xb3 Taut\xc5\xb3 Respublikos padalinimo 1795 m. kairiakrantis Alytus atiteko Pr\xc5\xabsijai, ir buvo priskirtas Naujosios Pr\xc5\xabsijos teritorijai, de\xc5\xa1iniakrantis \xe2\x80\x93 Rusijai. 1807 m. kairiakrantis Alytus perleid\xc5\xbeiamas Var\xc5\xa1uvos hercogystei, o 1815 m. kartu su Lenkijos karalyste prijungtas prie Rusijos. Kairiakrantis Alytus tapo Kalvarijos pavieto, Alytaus gminos centru. N\xc4\x97ra tiksli\xc5\xb3 duomen\xc5\xb3, kada \xc4\x8dia \xc4\xafkurtas magistratas, bet 1870 m. Rusijoje pri\xc4\x97mus miest\xc5\xb3 \xc4\xafstatym\xc4\x85, magistratas panaikinamas. De\xc5\xa1iniakrantis Alytus taip pat neteko savivaldos. Iki 1863 m. de\xc5\xa1iniakrantis Alytus buvo Trak\xc5\xb3 pavieto Alytaus vals\xc4\x8diaus centras. Po 1863 m. sukilimo \xc5\xa1i miesto dalis neteko miesto teisi\xc5\xb3 ir priskirta Alov\xc4\x97s vals\xc4\x8diui. Miestel\xc4\x97nai gal\xc4\x97jo rinkti tik seni\xc5\xabn\xc4\x85. Istorijos \xc5\xa1altiniuose minimas 1889 m. seni\xc5\xabnas Juozas Rudzialis._NEWLINE_Pirmojo pasaulinio karo metu, 1915\xe2\x80\x931918 m. Alyt\xc5\xb3 vald\xc4\x97 vokie\xc4\x8di\xc5\xb3 okupacin\xc4\x97 vald\xc5\xbeia. Alytus buvo sujungtas \xc4\xaf vien\xc4\x85 administracin\xc4\xaf vienet\xc4\x85, i\xc5\xa1 Kalvarijos \xc4\x8dia perkeltas apskrities centras, \xc4\x8dia \xc4\xafsik\xc5\xabr\xc4\x97 paskirtas apskrities karinis vir\xc5\xa1ininkas._NEWLINE_1919\xe2\x80\x931925 m. miesto savivaldyb\xc4\x97s taryba ir burmistras buvo renkami demokrati\xc5\xa1kai. 1931 m. ir v\xc4\x97lesniuose rinkimuose rink\xc4\x97j\xc5\xb3 ir tarybos teis\xc4\x97s buvo apribotos._NEWLINE_TSRS 1940 m. okupavus Lietuv\xc4\x85, vietin\xc4\x97s vald\xc5\xbeios ir valdymo organai buvo Darbo \xc5\xbemoni\xc5\xb3 deputat\xc5\xb3 tarybos (nuo 1977 m. \xe2\x80\x93 Liaudies deputat\xc5\xb3 tarybos), kuri\xc5\xb3 rinkimai nebuvo demokrati\xc5\xa1ki \xe2\x80\x93 renkamasi buvo tik vieno kandidato. Liaudies deputat\xc5\xb3 taryba skyr\xc4\x97 vykdom\xc4\x85j\xc4\xaf komitet\xc4\x85 i\xc5\xa1 vietos deputat\xc5\xb3 tarybos deputat\xc5\xb3. Miesto vadovas buvo Liaudies deputat\xc5\xb3 tarybos vykdomojo komiteto pirmininkas._NEWLINE_Antrojo pasaulinio karo metu, 1941\xe2\x80\x931944 m. vietos savivaldos \xc4\xafstaigos buvo pavald\xc5\xbeios vokie\xc4\x8di\xc5\xb3 okupacinei vald\xc5\xbeiai. Vokie\xc4\x8diams pasitraukus 1944 m. liepos 19 d. Alytaus Darbo \xc5\xbemoni\xc5\xb3 deputat\xc5\xb3 tarybos vykdomasis komitetas atnaujino savo veikl\xc4\x85._NEWLINE_1990 m. kovo 24 \xe2\x80\x93 baland\xc5\xbeio 7 d. ir pakartotiniuose rinkimuose gegu\xc5\xbe\xc4\x97s 19 d. i\xc5\xa1rinkta pirmoji demokratin\xc4\x97 Alytaus miesto savivaldyb\xc4\x97s taryba, paskyrusi tarybos pirminink\xc4\x85 ir savivaldyb\xc4\x97s mer\xc4\x85.'